**Հակոբ Վրեժի Արշակյան** (ապրիլի 16, 1985(1985-04-16), Երևան, Հայկական ԽՍՀ, ԽՍՀՄ), հայ ճարտարագետ, պետական գործիչ։ ՀՀ տրանսպորտի, կապի և տեղեկատվական տեխնոլոգիաների նախարար (04.10.2018-01.06.2019), ՀՀ բարձր տեխնոլոգիական արդյունաբերության նախարար (01.06.2019-02.04.2021): ՀՀ Ազգային ժողովի նախագահի տեղակալ (04.08.2021):

Կենսագրություն
--------------

Հակոբ Արշակյանը ծնվել է 1985 թվականին, Երևանում։ 2005-2009 թվականներին սովորել և ավարտել է Հայաստանի պետական ճարտարագիտական համալսարանի «Էլեկտրոնային հաշվողական միջոցների կառուցավորում (կոնստրուկտավորում) և տեխնոլոգիա» բաժինը՝ ստանալով միկրոէլեկտրոնային սխեմաներ և համակարգեր մասնագիտացումը, 2009-2011 թվականներին՝ նույն համալսարանի էլեկտրոնային տեխնիկա բաժնի մագիստրատուրայում և ստացել «Գերմեծ ինտեգրալ սխեմաների նախագծում» մասնագիտացում։

2008-2012 թվականներին եղել է «ՀԻՄԱ» նախաձեռնության համահիմնադիր անդամ, 2012 թվականից՝ «ՀԻՄԱ» հասարակական կազմակերպության նախագահ։ 2010-2014 թվականներին «Նեյշնլ Ինսթրումենթս» ընկերությունում եղել է համակարգերի ինժեներ, 2014-2017 թվականներին՝ «Ալյանս» գործընկերների ծրագրի տարածաշրջանային ղեկավար (տարածաշրջանն ընդգրկում է Հնդկաստանը, Ռուսաստանը և ԱՊՀ-ն, Արաբական երկրները և Աֆրիկան), 2017-2018 թվականներին «Արաքսիս Ինժեներինգ» ընկերության հիմնադիր, գործադիր տնօրեն։

2018 թվականի մայիսի 16-ին նշանակվել է ՀՀ տրանսպորտի, կապի և տեղեկատվական տեխնոլոգիաների նախարարի առաջին տեղակալ, 2018 թվականի հոկտեմբերի 4-ին նշանակվել է ՀՀ տրանսպորտի, կապի և տեղեկատվական տեխնոլոգիաների նախարար, 2019 թվականի հունիսի 1-ին՝ ՀՀ բարձր տեխնոլոգիական արդյունաբերության նախարար։

ԱՊՀ մասնակից պետությունների տրանսպորտը համակարգող խորհրդակցության 38-րդ նիստում Հակոբ Արշակյանը ընտրվել է ԱՊՀ մասնակից պետությունների տրանսպորտը համակարգող խորհրդակցության նախագահի տեղակալ՝ 5 տարի ժամկետով։

### Կուսակցական գործունեություն

2015 թվականից «Քաղաքացիական պայմանագիր» կուսակցության հիմնադիր վարչության անդամ է։

2019 թվականի հունիսի 16-ին տեղի ունեցած «Քաղաքացիական պայմանագիր» կուսակցության 5-րդ համագումարի ժամանակ ընտրվել է ՔՊ վարչության անդամ։

2021 թվականի հունիսի 20-ին ՀՀ ազգային ժողովի 8-րդ գումարման պատգամավոր է ընտրվել «Քաղաքացիական պայմանագիր» կուսակցության ցուցակով։

2021 թվականի օգոստոսի 4-ին ԱԺ նիստում ընտրվել է ՀՀ ԱԺ փոխնախագահ։

### Այլ տվյալներ

2003-2005 թվականներին ծառայել է ՀՀ Զինված ուժերում։ 2014 թվականին եղել է «Ընդդեմ կենսաթոշակային պարտադիր վճարի», «Դեմ եմ» շարժման համակարգող խմբի անդամ։ 2016 թվականի Ապրիլյան պատերազմից հետո, մայիսի 14-ին ՔՊ ջոկատի հետ մարտական հերթապահություն է իրականացրել Արցախ Հանրապետության Մարտակերտի շրջանի Ճանկաթաղ բնակավայրում։

Անձնական կյանք
--------------

Ամուսնացած է, ունի երեք դուստր։

Ծանոթագրություններ
------------------

1. 1 2  ՀԱԿՈԲ ԱՐՇԱԿՅԱՆԻՆ ՏՐԱՆՍՊՈՐՏԻ, ԿԱՊԻ ԵՎ ՏԵՂԵԿԱՏՎԱԿԱՆ ՏԵԽՆՈԼՈԳԻԱՆԵՐԻ ՆԱԽԱՐԱՐ ՆՇԱՆԱԿԵԼՈՒ ՄԱՍԻՆ
2. ↑  «Կենսագրություն | mtcit.am». *mtcit.am* (անգլերեն). Արխիվացված է օրիգինալից 2018 թ․ մայիսի 1-ին. Վերցված է 2018 թ․ հոկտեմբերի 5-ին.
3. 1 2  «Հանրապետության նախագահի հրամանագրերը - Փաստաթղթեր - Հայաստանի Հանրապետության Նախագահ». *www.president.am*. Վերցված է 2019 թ․ հունիսի 4-ին.
4. ↑  Հակոբ Արշակյանին բարձր տեխնոլոգիական արդյունաբերության նախարարի պաշտոնից ազատելու մասին
5. ↑  «Հակոբ Արշակյանը հրաժարական է ներկայացրել նախարարի պաշտոնից». *«Ազատ Եվրոպա/Ազատություն» ռադիոկայան*. Վերցված է 2021 թ․ մարտի 31-ին.
6. ↑  «National Assembly of Armenia | Official Web Site | parliament.am». *www.parliament.am*. Վերցված է 2021 թ․ օգոստոսի 6-ին.
7. ↑  «Վարչապետի որոշումներ - Հայաստանի Հանրապետության էլեկտրոնային կառավարում | e-gov». *www.e-gov.am* (անգլերեն). Արխիվացված է օրիգինալից 2018 թ․ սեպտեմբերի 2-ին. Վերցված է 2018 թ․ մայիսի 18-ին.
8. ↑  Հակոբ Արշակյանը ընտրվել է ԱՊՀ երկրների տրանսպորտը համակարգող խորհրդակցության փոխնախագահ
9. ↑  Ովքե՞ր են ՔՊ-ի վարչության նոր կազմի անդամները. նրանք նիստ են հրավիրել, վարչության նախագահ են ընտրում
10. ↑  «Քաղաքացիական պայմանագիր» կուսակցության վարչության նոր կազմը՝ նախնական տեղեկություններով
11. ↑  ՔՊ վարչության նոր կազմը հայտնի է. անուններ
12. ↑  «Ընտրության արդյունքները.ՔՊ վարչության նորընտիր անդամներն են․». Արխիվացված է օրիգինալից 2019 թ․ հունիսի 16-ին. Վերցված է 2019 թ․ հունիսի 16-ին.
13. ↑  ՔՊ վարչության նախագահ ընտրվեց Սուրեն Պապիկյանը
14. ↑  ««Քաղաքացիական պայմանագիր» կուսակցության 3-րդ վարչության կազմը․». Արխիվացված է օրիգինալից 2019 թ․ հունիսի 17-ին. Վերցված է 2019 թ․ հունիսի 17-ին.
15. ↑  One, Studio. «ՔՊ ջոկատը չի մասնակցել Ապրիլյանին, Արցախ է մեկնել մայիսի 14-ից». *yerkir.am* (ամհարերեն). Արխիվացված է օրիգինալից 2021 թ․ օգոստոսի 3-ին. Վերցված է 2021 թ․ օգոստոսի 3-ին.

Արտաքին հղումներ
----------------

* Հակոբ Արշակյան
* Ո՞ւր է Հակոբ Արշակյանը Արխիվացված 2020-03-28 Wayback Machine